CELEX: 32019R0675
Language: mt
Date: 2019-04-29 00:00:00
Title: Regolament ta' Implimentazzjoni tal-Kummissjoni (UE) 2019/675 tad-29 ta' April 2019 li jemenda r-Regolament (KE) Nru 1067/2008 li jiftaħ u jipprovdi għall-amministrazzjoni ta' kwoti tariffari Komunitarji għal qamħ komuni ta' kwalità differenti minn dik superjuri oriġinanti minn pajjiżi terzi

30.4.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 114/10
               
            
         REGOLAMENT TA' IMPLIMENTAZZJONI TAL-KUMMISSJONI (UE) 2019/675
         tad-29 ta' April 2019
         li jemenda r-Regolament (KE) Nru 1067/2008 li jiftaħ u jipprovdi għall-amministrazzjoni ta' kwoti tariffari Komunitarji għal qamħ komuni ta' kwalità differenti minn dik superjuri oriġinanti minn pajjiżi terzi
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 1308/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi organizzazzjoni komuni tas-swieq fi prodotti agrikoli u li jħassar ir-Regolamenti tal-Kunsill (KEE) Nru 922/72, (KEE) Nru 234/79, (KE) Nru 1037/2001 u (KE) Nru 1234/2007 (1), u b'mod partikolari l-punt (a) tal-ewwel paragrafu tal-Artikolu 187 tiegħu,
         Billi:
         
                     (1)
                  
                  
                     L-Artikolu 2(1) tar-Regolament tal-Kummissjoni (KE) Nru 1067/2008 (2) jipprovdi għall-ftuħ ta' kwota tariffarja globali għall-importazzjoni ta' 3 073 177 tunnellata ta' qamħ komuni li jaqa' taħt il-kodiċi tan-NM bin-numru 1001 99 00 u li huwa ta' kwalità differenti minn dik superjuri, b'rata tad-dazju ta' EUR 12 għal kull tunnellata.
                  
               
                     (2)
                  
                  
                     Fi ħdan il-kwota tariffarja globali, l-Artikolu 3(1) tar-Regolament (KE) Nru 1067/2008 jipprevedi subkwota ta' 2 378 387 tunnellata għall-pajjiżi terzi, ħlief għall-Kanada u għall-Istati Uniti tal-Amerka, kif ukoll subkwota erga omnes ta' 122 790 tunnellata.
                  
               
                     (3)
                  
                  
                     Madankollu, fil-kuntest tal-Ftehim mal-Istati Uniti fil-qafas tal-Artikolu XXIV:6 tal-GATT wara t-tkabbir tal-Unjoni Ewropea fl-2004 (3), ġie miftiehem li jitqies volum ta' 6 787 tunnellata fi ħdan is-subkwota erga omnes. Għalhekk għandhom jiżdiedu 6 787 tunnellata mas-subkwota erga omnes filwaqt li l-istess kwantità għandha titnaqqas mis-subkwota għall-pajjiżi terzi, ħlief għall-Kanada u għall-Istati Uniti tal-Amerka.
                  
               
                     (4)
                  
                  
                     Abbażi tal-Artikolu 3(3) tar-Regolament (KE) Nru 1067/2008, is-subkwota għall-pajjiżi terzi, ħlief għall-Kanada u għall-Istati Uniti tal-Amerka, għandha tiġi diviża f'erba' subperjodi ta' tliet xhur. Filwaqt li jitqies it-tnaqqis imsemmi hawn fuq tal-kwantità għal dik is-subkwota, huwa meħtieġ li jiġi adattat il-volum ta' kull subperjodu ta' tliet xhur.
                  
               
                     (5)
                  
                  
                     Għaldaqstant, jenħtieġ li r-Regolament (KE) Nru 1067/2008 jiġi emendat skont dan.
                  
               
                     (6)
                  
                  
                     Il-miżuri previsti f'dan ir-Regolament huma skont l-opinjoni tal-Kumitat għall-Organizzazzjoni Komuni tas-Swieq Agrikoli,
                  
               ADOTTAT DAN IR-REGOLAMENT:
         
            Artikolu 1
            L-Artikolu 3 tar-Regolament (KE) Nru 1067/2008 huwa emendat kif ġej:
            
                        (1)
                     
                     
                        il-paragrafu 1 huwa sostitwit b'dan li ġej:
                        
                           “1.   Il-kwota tariffarja tal-importazzjoni msemmija fl-Artikolu 2(1) għandha tiġi diviża fi tliet subkwoti:
                           
                                       (a)
                                    
                                    
                                       is-subkwota I (bin-numru tal-ordni 09.4123): 572 000 tunnellata għall-Istati Uniti tal-Amerka;
                                    
                                 
                                       (b)
                                    
                                    
                                       is-subkwota II (bin-numru tal-ordni 09.4125): 2 371 600 tunnellata għall-pajjiżi terzi, minbarra l-Kanada u l-Istati Uniti tal-Amerka;
                                    
                                 
                                       (c)
                                    
                                    
                                       is-subkwota III (bin-numru tal-ordni 09.4133): 129 577 tunnellata erga omnes.”;
                                    
                                 
                     
                  
                        (2)
                     
                     
                        il-paragrafu 3 huwa sostitwit b'dan li ġej:
                        
                           “3.   Is-subkwota II għandha tiġi diviża f'erba' subperjodi ta' tliet xhur, li jkopru d-dati u l-kwantitajiet li ġejjin:
                           
                                       (a)
                                    
                                    
                                       is-subperjodu 1: mill-1 ta' Jannar sal-31 ta' Marzu: 592 900 tunnellata;
                                    
                                 
                                       (b)
                                    
                                    
                                       is-subperjodu 2: mill-1 ta' April sat-30 ta' Ġunju: 592 900 tunnellata;
                                    
                                 
                                       (c)
                                    
                                    
                                       is-subperjodu 3: mill-1 ta' Lulju sat-30 ta' Settembru: 592 900 tunnellata;
                                    
                                 
                                       (d)
                                    
                                    
                                       is-subperjodu 4: mill-1 ta' Ottubru sal-31 ta' Diċembru: 592 900 tunnellata.”
                                    
                                 
                     
                  
         
            Artikolu 2
            Dan ir-Regolament għandu jidħol fis-seħħ fis-seba' jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, id-29 ta' April 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 347, 20.12.2013, p. 671.
         
            (2)  Ir-Regolament tal-Kummissjoni (KE) Nru 1067/2008 tat-30 ta' Ottubru 2008 li jiftaħ u jipprovdi għall-amministrazzjoni ta' kwoti tariffari Komunitarji għal qamħ komuni ta' kwalità differenti minn dik superjuri oriġinanti minn pajjiżi terzi u li tidderoga mir-Regolament tal-Kunsill (KE) Nru 1234/2007 (ĠU L 290, 31.10.2008, p. 3).
         
            (3)  Id-Deċiżjoni tal-Kunsill 2006/333/KE tal-20 ta' Marzu 2006 dwar il-konklużjoni ta' Ftehim fil-forma ta' Skambju ta' Ittri bejn il-Komunità Ewropea u l-Istati Uniti tal-Amerika bis-saħħa tal-Artikolu XXIV:6 u l-Artikolu XXVIII tal-Ftehim Ġenerali dwar it-Tariffi u l-Kummerċ (GATT) 1994 dwar il-modifika ta' konċessjonijiet fl-iskedi tar-Repubblika Ċeka, ir-Repubblika tal-Estonja, ir-Repubblika ta' Ċipru, ir-Repubblika tal-Latvja, ir-Repubblika tal-Litwanja, ir-Repubblika tal-Ungerija, ir-Repubblika ta' Malta, ir-Repubblika tal-Polonja, ir-Repubblika tas-Slovenja u r-Repubblika tas-Slovakkja matul l-adeżjoni tagħhom mal-Unjoni Ewropea (ĠU L 124, 11.5.2006, p. 13).